
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595



Р Е Ш Е Н И Е  
№ РС-17041-19-066
Днес, 10.06.2020г., в град София, Комисията за противодействие на корупцията и за отнемане на незаконно придобитото имущество, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
У С Т А Н О В И:
Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01/17041/08.08.2019г., обединен със сигнал с рег. № ЦУ01/17042/08.08.2019 г. към номера на регистрирания по-рано сигнал.
Сигналът е насочен против Атанас Камбитов – кмет на община Б. за мандат 2015-2019 година.
В подадения сигнал се твърди, че Атанас Камбитов е бил забелязан да обитава къща в кв. „Б.“ в гр. С., която е била закупена през 2016 г. от свързаното с него дружество „***“ ЕООД (собственост на съпругата на В. М. – близък приятел на Атанас Камбитов), като същевременно друго свързано с него дружество – „***“ ЕООД, (собственост на И. Д. Б. –  приближен на Камбитов)  плащало наем за ползване на посочения имот в размер на 1000 лв. без ДДС на месец.  
Към сигнала са приложени справки от търговския регистър за дружествата „***“ ЕООД, „***“ ЕООД и „***“ ЕООД; Оферта от интернет страница за продажба на описаните в сигнала недвижими имоти; Справка от имотния регистър за дружеството „***“ ЕООД; Диск със снимки на посочената в сигнала къща и запис от телевизионно интервю с лицето П. А. К., както и илюстративна схема.
С оглед твърденията в сигнала, служебно са приобщени доказателства от производство с рег. № ЦУ 01/14433/27.06.2019г. на КПКОНПИ - Клетвен лист от 05.11.2015г. на Атанас Камбитов, в качеството му на кмет на Община Б.,  декларации по чл. 12, т.1 и т. 2 от ЗПУКИ (отм.) и удостоверения за съпруга и родствени връзки на същия с изх. № 88 от 15.08.2019г., № 89 от 15.08.2019г. и № 90 от 16.08.2019г. на Община Б..
Служебно са приобщени доказателства от производство с рег. № ЦУ01/С-478/13.06.2019г. на КПКОНПИ – писмени сведения от Атанас Камбитов, П. К., И. Б. и Р. Ш.; договор от 07.02.2014г. за временна финансова помощ между „***“ ЕООД и И. Б.; преводно нареждане от 07.02.2014г.; договор за цесия между „***“ ЕООД и „***“ ООД‘ уведомление от „***“ ЕООД до И. Б. относно продадено задължение на „***“ ООД; протокол за прихващане от 20.02.2014г.; договор от 01.01.2017г. за наем между „***“ ЕООД и „***“ ЕООД,; анекс от 01.07.2019г. към договор за наем от 01.01.2017г.; Фактура, издадена от „***“ ООД и декларация за произход на средства от В. М., управител на „***“ ЕООД.
Във връзка с твърденията в сигнала Комисията е изискала от председателя на Постоянна комисия по обществения ред, сигурност, противодействие на корупцията и установяване конфликт на интереси при Общински съвет - Б. заверени копия от документи, в това число заповеди, протоколи, резолюции, договори, предложения или други действия, извършени от Атанас Камбитов, в качеството му на кмет на община Б. по отношение на „***“ ЕООД и „***“ ЕООД в периода от 08.2016г. до 08.2019 година.
Служебно е направена справка в НБД „Население“, Търговски регистър, Имотен регистър и в интернет страницата на Общинска избирателна комисия – Б..
След като обсъди събраните в хода на административното производство доказателства, комисията установи следното от фактическа страна:
Сигналът е подаден от физическо лице с посочени три имена, адрес и е подписан.
Атанас Камбитов е избран за кмет на община Б., видно от Решение № 334-МИ от 28.10.2015г. на ОИК-Б. за мандат 2015-2019г., като е подписал клетвен лист на 05.11.2015г.
От направена справка в Търговски регистър се установи, че „***“ ЕООД, ЕИК 202033196, е регистрирано на 23.04.2012 година. До 26.10.2018 г. управител и едноличен собственик на капитала дружеството е била В. И. М.. От 26.10.2018г. до 04.03.2020г. управител и едноличен собственик на капитала е бил П. А. К.. От 04.03.2020г. до настоящия момент управител и едноличен собственик на капитала на дружеството е В. И. М..
От направена справка в Търговски регистър се установи, че „***“ ЕООД, ЕИК 203933252, е регистрирано на 19.02.2016г. с управител и едноличен собственик на капитала И. Д. Б..
От издадени удостоверения за съпруга и родствени връзки на Атанас  Камбитов с изх. № 88 от 15.08.2019г., № 89 от 15.08.2019г. и № 90 от 16.08.2019г. на Община Б.  се установява, че същият не се намира в роднински връзки с В. И. М., П. А. К., В. И. М. и И. Д. Б..
От писмо с вх. № ЦУ01/1501 от 28.01.2020г. на председателя на Постоянна комисия по обществения ред, сигурност, противодействие на корупцията и установяване конфликт на интереси при Общински съвет – Б. се установява, че не са налице упражнени правомощия от Камбитов, в качеството му на кмет на община Б., по отношение на „***“ ЕООД и „***“ ЕООД.
От направена справка в Имотен регистър се установява, че на 28.07.2016г. „***“ ЕООД закупува „Двуетажна монолитна жилищна сграда с идентификатор 68134.1943.1311.3 с площ 134.500 кв.м в гр. С., местност в. з. Б., заедно с поземлен имот, пл. № - 684, парцел – 17, с площ 829.000 кв. м. в гр. С., ул. „***“.
На 01.01.2017г. е сключен договор за наем между „***“ ЕООД и „***“ ЕООД, с който се предоставя за временно и възмездно ползване поземлен имот с идентификатор 68134.1943.1311.3.

При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

 За да е осъществен конфликт на интереси по смисъла на чл.2 от ЗПУКИ (отм.), респ. чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал. 2 и ал.3 от ЗПУКИ (отм.), респ. чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Сигналът е подаден от идентифицирано лице по смисъла на чл. 48, ал. 1, т. 1 от  ЗПКОНПИ.  
Атанас  Камбитов, в качеството му на кмет на община Б. за мандат 2015-2019г. е лице, заемало публична длъжност, по смисъла на чл. 3, т. 8 от ЗПУКИ (отм.), респ. висша публична длъжност, по смисъла на чл.6, ал.1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
Съгласно чл.44, ал.1 от Закона за местното самоуправление и местната администрация (ЗМСМА) кметът на общината ръководи цялата изпълнителна дейност на общината.
С оглед на правомощията му като кмет на община Б. е видно, че Атанас Камбитов не би могъл да упражни правомощия по служба по отношение на трети физически или юридически лица във връзка с осъществяване на сделки с недвижими имоти, находящи се в гр. С.
В сигнала не се съдържат твърдения, а и в хода на административното производството не се събраха доказателства Атанас Камбитов, в качеството му на кмет на Община Б. и на лице, заемало публична длъжност по смисъла на чл. 3, ал. 8 от ЗПУКИ (отм.), респ. висша публична длъжност по смисъла на чл.6, ал.1, т.32 от ЗПКОНПИ, да е упражнил правомощия по служба по отношение на „***“ ЕООД и „***“ ЕООД в периода 08.2016 - 08.2019 година.
Дори и такива правомощия да са били упражнени от Камбитов, частен интерес за него или за посочените дружества не би могъл да се обоснове поради факта, че той не се намира в роднински връзки, попадащи в обхвата на §1, т. 1 от ДР на ЗПУКИ (отм.), съотв. §1, т. 15, б. „а“ от ДР на ЗПКОНПИ, с лицата, които са били управители и еднолични собственици на капитала на търговските дружества, а именно В. И. М., П. А. К., В. И. М. и И. Д. Б.. 
Твърденията в сигнала касаят правни действия – сключване на договор за покупко-продажба на недвижим имот и договор за наем на недвижим имот, извършени от трети за Камбитов лица.
Предвид изложеното, се налага извода, че е налице само един от елементите на състава на конфликт на интереси по чл.2 от ЗПУКИ (отм.), респективно чл.52 от ЗПКОНПИ, а именно: лице заемало публична, респективно заемащо висша публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата, на който и да е елемент от понятието „конфликт на интереси“, обуславя извод за невъзможност за нарушаване на забраните по Глава Втора от ЗПУКИ (отм.), респективно Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл.2 от ЗПУКИ (отм.) и чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ,

РЕШИ:
НЕ УСТАНОВЯВА конфликт на интереси по отношение на Атанас  Камбитов, ЕГН ***, кмет на община Б. за мандат 2015-2019г. и лице, заемало публична длъжност, по смисъла на чл. 3, т. 8 ЗПУКИ (отм.), респ. висша публична длъжност, по смисъла на чл.6, ал.1, т. 32 от ЗПКОНПИ, поради липса на упражнени правомощия по служба по отношение на „***“ ЕООД и „***“ ЕООД в периода от 08.2016г. до 08.2019 година.

Препис от решението да се изпрати на Окръжна прокуратура - Б., с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.


КОМИСИЯ:
            ПРЕДСЕДАТЕЛ:………………………...…/п/……….………./СОТИР ЦАЦАРОВ/
            ЗАМЕСТНИК - ПРЕДСЕДАТЕЛ: ……….…/п/….…………/АНТОН СЛАВЧЕВ/
            ЧЛЕН: ………………………/п/………………..………/АНТОАНЕТА ЦОНКОВА/
            ЧЛЕН: ………………………/п/………………..……….………/ПЛАМЕН ЙОЦОВ/

